钦定古今图书集成/理学汇编/学行典/第062卷 > 张子理窟 > 《志气》
## 钦定古今图书集成/理学汇编/学行典/第062卷 > 张子理窟 > 《志气》

学者所志至大，犹恐所得浅，况可便志其小？苟志其
小，志在行一节而已。若欲行信，亦未必能信。自古有
多少要如仲尼者，然未有如仲尼者。颜渊学仲尼，不
幸短命；孟子志仲尼，亦不如仲尼。至于乐正子为信
人，为善人，其学亦全得道之大体，方能如此。又如《漆
雕开》言“吾斯之未能信”，亦未说信甚事，只是谓于道
未信也。人若志趣不远，心不在焉，虽学无成。人惰
于进道，无自得达，自非成德君子，必勉勉至“从心所
欲不逾矩”，方可放下，德薄者终学不成也。学者大
不宜志小气轻，志小则易足，易足则无由进。气轻则
虚而为盈，约而为泰，亡而为有。以未知为已知，未学
为已学。人之有耻于就问，便谓我好胜于人。只是病
在不知求是为心。故学者当无我。